Oʻzbekiston Respublikasi Sogʻliqni saqlash vazirligi faoliyatini tashkil etish toʻgʻrisida
(resolution, 2023-12-18)

Oʻzbekiston Respublikasi Prezidentining “Sogʻliqni saqlash organlari faoliyatini yanada takomillashtirish chora-tadbirlari toʻgʻrisida” 2017-yil 12-iyundagi PQ-3052-son qarorini ijro etish yuzasidan va sogʻliqni saqlashni boshqarish tizimini takomillashtirish, shuningdek, respublika aholisiga koʻrsatilayotgan tibbiy yordam sifatini yanada yaxshilash maqsadida Vazirlar Mahkamasi qaror qiladi: 1. Oʻzbekiston Respublikasi Sogʻliqni saqlash vazirligi toʻgʻrisidagi nizom 1-ilovaga muvofiq tasdiqlansin. 2. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Sogʻliqni saqlash vazirligi bilan birgalikda Oʻzbekiston Respublikasi Sogʻliqni saqlash vazirligining Respublika tibbiy-ijtimoiy ekspertiza inspeksiyasining texnik topshirigʻi asosida Axborot-kommunikatsiya texnologiyalarini rivojlantirish jamgʻarmasining mablagʻlari hisobiga (“TMEK”) dasturiy kompleksining yangi versiyasi ishlab chiqilishini taʼminlasin. 3. Oʻzbekiston Respublikasi Moliya vazirligi TMEK dasturiy kompleksini keyinchalik sogʻliqni saqlash organlariga xizmat koʻrsatish uchun bepul asosda Oʻzbekiston Respublikasi Sogʻliqni saqlash vazirligiga bersin, bunda Sogʻliqni saqlash vazirligiga bergunga qadar unga moliya organlari bilan tuzilgan shartnoma asosida xizmat koʻrsatilishini nazarda tutsin. 4. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 5. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 6. Mazkur qarorning bajarilishini nazorat qilish Oʻzbekiston Respublikasi sogʻliqni saqlash vaziri A.K. Shadmanov zimmasiga hamda Oʻzbekiston Respublikasi Vazirlar Mahkamasining Sogʻliqni saqlash, ekologiya, atrof muhitni muhofaza qilish, jismoniy tarbiya va sport masalalari axborot-tahlil departamentiga yuklansin. 1. Ushbu Nizom Oʻzbekiston Respublikasi Sogʻliqni saqlash vazirligining (keyingi oʻrinlarda Vazirlik deb ataladi) maqomi, vazifalari, funksiyalari, huquqlari va javobgarligini, shuningdek, faoliyatini tashkil etishni belgilaydi. 2. Vazirlik sogʻliqni saqlashda davlat siyosatini ishlab chiquvchi va amalga oshiruvchi, sogʻliqni saqlash, tibbiy sugʻurta, dori vositalari va tibbiy buyumlarning muomalasi, aholining sanitariya-epidemiologiya osoyishtaligi, tibbiy ekspertizalar oʻtkazish, tibbiy va farmatsevtik maʼlumotni tashkil etish sohasida normativ-huquqiy tartibga soluvchi davlat boshqaruvi organi hisoblanadi. 3. Vazirlik oʻz faoliyatida Oʻzbekiston Respublikasi Vazirlar Mahkamasiga boʻysunadi va hisobot beradi. 4. Oʻzbekiston Respublikasi Sogʻliqni saqlash vazirligi, sogʻliqni saqlash hududiy boshqaruv organlari, ularning tumanlar va shaharlardagi boʻlinmalari respublika sogʻliqni saqlashni boshqarish organlarining yagona tizimini tashkil etadi. 5. Vazirlik oʻz faoliyatida Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, shuningdek, ushbu Nizomga va boshqa qonun hujjatlariga amal qiladi. 6. Vazirlik oʻz faoliyatini davlat va xoʻjalik boshqaruvi organlari, mahalliy davlat hokimiyati organlari, nodavlat notijorat, xorijiy, xalqaro va boshqa tashkilotlar bilan oʻzaro hamkorlikda amalga oshiradi. 7. Vazirlikning oʻz vakolatlari doirasida qabul qilingan qarorlari davlat va xoʻjalik boshqaruvi organlari, mahalliy ijro etuvchi hokimiyat organlari, boshqa tashkilotlar va ularning mansabdor shaxslari hamda fuqarolar tomonidan bajarilishi majburiy hisoblanadi. 8. Qoraqalpogʻiston Respublikasi Sogʻliqni saqlash vazirligi, viloyatlar sogʻliqni saqlash boshqarmalari va Toshkent shahar sogʻliqni saqlash bosh boshqarmasi Oʻzbekiston Respublikasi Sogʻliqni saqlash vazirligiga hamda tegishli ravishda Qoraqalpogʻiston Respublikasi Vazirlar Kengashiga, viloyatlar va Toshkent shahri hokimlariga boʻysunadilar. 9. Vazirlik yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va blankalarga, bank hisob raqamlariga, shu jumladan xorijiy valyutadagi hisob raqamlariga va Oʻzbekiston Respublikasi Moliya vazirligi Gʻaznachiligida shaxsiy gʻazna hisobvaraqlariga ega boʻladi. 10. Vazirlik Toshkent shahri, Shayxontohur tumani, Navoiy koʻchasi, 12-uy manzili (pochta manzili) boʻyicha joylashtiriladi. 11. Quyidagilar Vazirlikning asosiy vazifalari hisoblanadi: aholiga, shu jumladan, davlat tomonidan kafolatlangan hajmlarda toʻliq va oʻz vaqtida tibbiy xizmatlar koʻrsatishni taʼminlashda Vazirlikning organlari va tashkilotlari roli va masʼuliyatini oshirishga yoʻnaltirilgan fuqarolarning sogʻligʻini muhofaza qilish sohasida yagona davlat siyosatini amalga oshirish; jamoat sogʻligʻini saqlash ustuvorligini taʼminlash, aholini sogʻlom turmush tarzini yuritishga undash, eng avvalo, oʻz sogʻligʻi va atrofidagilarning sogʻligʻi uchun masʼuliyat tuygʻusini tarbiyalashda aholining madaniyati va tibbiy savodxonligini oshirish; millatning genofondini yaxshilash maqsadida sogʻlom avlod tugʻilishi va tarbiyalanishi uchun qulay shart-sharoitlar yaratish, oilada tibbiy madaniyatni, umrning sifati va uzoq davom etishini oshirish, aholining sogʻligʻini muhofaza qilish va sanitariya-epidemiologik osoyishtalik sohasida davlat siyosatining asosiy yoʻnalishlarini ishlab chiqish; bevosita birlamchi tibbiy-sanitariya yordami tashkilotlarida qishloq aholisiga koʻrsatilayotgan tibbiy yordam hajmlarini kengaytirish, asosiy, tez-tez uchraydigan kasalliklar turlari boʻyicha tuman boʻgʻini darajasida ixtisoslashtirilgan xizmatlar tizimini barpo etishda amaliy yordam berishni tashkil etish; ham tibbiy yordamni xizmat koʻrsatilayotgan aholiga yaqinlashtirish, ham axborot texnologiyalarini, teletibbiyotni, davolashning klinik protokollarini keng joriy etish hamda yetakchi xorijiy va mahalliy mutaxassislarning tajribasini mintaqaviy tibbiyot muassasalarining tibbiyot xodimlariga berish hisobiga aholiga koʻrsatilayotgan birlamchi, tez, kechiktirib boʻlmaydigan va ixtisoslashtirilgan tibbiy yordamning qulayligi va tezkorligi darajasini oshirish; dorilar muomalasini davlat tomonidan tartibga solish chora-tadbirlarini amalga oshirish, dori vositalari, tibbiy buyumlar va tibbiy texnikani, shuningdek, Oʻzbekiston Respublikasi hududida qoʻllashga ruxsat berilgan asbob-uskunalarni standartlashtirish va sertifikatlashtirish; mahalliy tajribani va eng yaxshi jahon yutuqlarini birga qoʻshish asosida tibbiyot fanini rivojlantirish strategiyasini ishlab chiqish va prognozlashtirish, ilmiy tibbiy tadqiqotlar samaradorligini oshirish, fan, texnika yutuqlarini va ilgʻor tajribani sogʻliqni saqlash amaliyotiga joriy etish, oliy va oʻrta tibbiy taʼlim tizimini rivojlantirish; sogʻliqni saqlash tizimida yagona tashkiliy-metodik rahbarlik qilishni va koʻrsatilayotgan tibbiy xizmatlar sifati nazorat qilinishini taʼminlaydigan zamonaviy, xorijiy amaliyotda sinab koʻrilgan sogʻliqni saqlash tizimini boshqarish usullarini joriy etish. 12. Vazirlik yuklangan vazifalarga muvofiq quyidagi funksiyalarni bajaradi: a) aholiga, shu jumladan, davlat tomonidan kafolatlangan hajmlarda toʻliq va oʻz vaqtida tibbiy xizmatlar koʻrsatishni taʼminlashda Vazirlikning organlari va tashkilotlari roli va masʼuliyatini oshirishga yoʻnaltirilgan fuqarolarning sogʻligʻini muhofaza qilish sohasida yagona davlat siyosatini amalga oshirish sohasida: aholi salomatligini saqlash va yaxshilashni, sogʻlom avlodni tarbiyalash uchun shart-sharoitlarni shakllantirishni, profilaktik sogʻliqni saqlashni rivojlantirishni, sogʻlom turmush tarzini keng ommalashtirishni taʼminlovchi davlat siyosatini amalga oshirishni taʼminlaydi; fuqarolar sogʻligʻini saqlashni taʼminlashga qaratilgan davlat dasturlari ijrosi yuzasidan nazorat olib boradi va ishlarni muvofiqlashtiradi; sogʻliqni saqlash tizimini isloh qilish dasturlarini amalga oshiradi, sogʻliqni saqlashning nodavlat sektorini rivojlantiradi va tibbiy xizmatlar bozorini tashkil etadi; sogʻliqni saqlash, shu jumladan, tibbiy yordam berish, dori vositalari, tibbiy buyumlar ishlab chiqarish va ulardan foydalanish hamda ularga rioya qilinishi ustidan nazorat qilish sohasida normativlar va standartlar tizimini yaratadi; tibbiy yordam sifati standartlarini va hajmini belgilaydi, tibbiy va farmatsevtik faoliyatni litsenziyalashni amalga oshiradi; tibbiyot tashkilotlari tomonidan aholiga oʻz vaqtida malakali va sifatli tibbiy yordam koʻrsatilishi ustidan nazorat qiladi; sud-tibbiy va sud-ruhiy ekspertizani taʼminlaydi; tarmoqni kadrlar bilan taʼminlash dasturlarini ishlab chiqadi va amalga oshiradi, sogʻliqni saqlashda tegishli yoʻnalishlar va mutaxassislar boʻyicha tibbiyot kadrlariga boʻlgan ehtiyojni aniqlaydi va ularni tayyorlaydi; oʻz vakolatlari doirasida tegishli xalqaro tashkilotlar va xorijiy mamlakatlarning sogʻliqni saqlash tashkilotlari bilan oʻzaro hamkorlik qiladi; b) jamoat sogʻligʻini saqlash ustuvorligini taʼminlash, aholini sogʻlom turmush tarzini yuritishga undash, eng avvalo, oʻz sogʻligʻi va atrofidagilarning sogʻligʻi uchun masʼuliyat tuygʻusini tarbiyalashda aholining madaniyati va tibbiy savodxonligini oshirish sohasida: kasalliklar va nogironlikning oldini olish tadbirlarini amalga oshiradi, tibbiy ekspertiza oʻtkazilishini tashkil etadi; profilaktik yordam yoʻnalishlari va hajmlari, profilaktik emlash muddatlari va usullari toʻgʻrisida qarorlar qabul qiladi, aholi orasida sogʻlom turmush tarzini targʻib qiladi; manfaatdor vazirliklar va idoralar bilan birgalikda muhim tibbiy-ijtimoiy normalar va normativlar roʻyxatini belgilaydi va ularning ishlab chiqilishini muvofiqlashtiradi; sogʻliqni saqlashda statistika yuritilishi ishlarini tashkil etadi, sogʻliqni saqlash tizimida statistik hisobot va hisobot berish tartibiga metodik rahbarlik qiladi, statistika axborotining ishonchliligini nazorat qiladi; tarmoqni axborotlashtirish tizimi shakllantirilishini taʼminlaydi, manfaatdor vazirliklar, davlat qoʻmitalari va idoralar bilan birgalikda zamonaviy axborot-kommunikatsiya texnologiyalarini, shu jumladan, sogʻliqni saqlash tizimida hisob va hisobotni yuritish boʻyicha zamonaviy axborot-kommunikatsiya texnologiyalarini ishlab chiqadi va joriy etadi; v) millatning genofondini yaxshilash maqsadida sogʻlom avlod tugʻilishi va tarbiyalanishi uchun qulay shart-sharoitlar yaratish, oilada tibbiy madaniyatni, umrning sifati va uzoq davom etishini oshirish, aholining sogʻligʻini muhofaza qilish va sanitariya-epidemiologik osoyishtalik sohasida davlat siyosatining asosiy yoʻnalishlarini ishlab chiqish sohasida: fertil yoshidagi ayollar, homilador ayollar, bolalar, shuningdek, yolgʻiz keksalar, surunkali kasalliklarga chalingan nogironlar va oʻzgalarning parvarishiga va tibbiy-ijtimoiy yordamga muhtoj boʻlgan boshqa shaxslar orasida patronaj ishi doimiy asosda olib borilishini taʼminlaydi; favqulodda tusdagi avariyali vaziyatlar va halokatlarni bartaraf etish dasturlarini ishlab chiqish va amalga oshirishda ishtirok etadi, favqulodda vaziyatlarni tugatishda foydalanish uchun tibbiy buyumlar, dorilar, dezinfeksiya vositalarining zaxirasini belgilangan tartibda tashkil etadi; yuqumli va yuqumli boʻlmagan, parazitar kasalliklar, shuningdek, insonning yashash muhiti omillari uning sogʻligʻiga va mehnat faoliyatiga noxush taʼsir etishi bilan bogʻliq kasb kasalliklari profilaktikasi ishlarini olib boradi; manfaatdor organlar bilan birgalikda boshqa davlatlar hududidan yuqumli va karantin kasalliklar kirib kelishining oldini olish ishlarini tashkil etadi va nazorat qiladi; sanitariya normalari, qoidalari, gigiyena normativlarini ishlab chiqadi va tasdiqlaydi, ularga rioya etilishi ustidan davlat sanitariya nazoratini amalga oshiradi, shuningdek, sanitariya-epidemiologiya xizmatlari ishiga ularning idoraviy boʻysunishidan qatʼi nazar, metodik rahbarlik qiladi; isteʼmolchilarning jamoat tashkilotlari taqdimnomasi boʻyicha idoraviy mansub laboratoriyalarda tovarlar (ishlar, xizmatlar)ning xavfsizlik talablariga muvofiqligiga shartnoma asosida sinovlar oʻtkazadi; g) bevosita birlamchi tibbiy-sanitariya yordami tashkilotlarida qishloq aholisiga koʻrsatilayotgan tibbiy yordam hajmlarini kengaytirish, asosiy, tez-tez uchraydigan kasalliklar turlari boʻyicha tuman boʻgʻini darajasida ixtisoslashtirilgan xizmatlar tizimini barpo etishda amaliy yordam berishni tashkil etish sohasida: birlamchi tibbiy-sanitariya yordami tashkilotlaridan tortib ixtisoslashtirilgan tibbiyot tashkilotlarigacha tibbiy yordam koʻrsatishning barcha darajalarida kasalliklarning oldini olish va profilaktikasini taʼminlaydi, ushbu maqsadlarda ilmiy-tadqiqot, diagnostika va patronaj ishlarini kengaytiradi; asosiy, tez-tez uchraydigan kasalliklar turlari boʻyicha tuman boʻgʻini darajasida ixtisoslashtirilgan xizmatlar tizimini qurishda amaliy yordam berishni tashkil etadi; birlamchi tibbiy-sanitariya yordami muassasalarining ixtisoslashtirilgan tibbiy xizmatlar koʻrsatuvchi tashkilotlar bilan oʻzaro aloqalari takomillashtirilishini taʼminlaydi; tibbiy diagnostika tizimini takomillashtiradi, respublika hududlarida diagnostika xizmatlari tarmogʻini rivojlantiradi, tibbiy ixtisoslashtirilgan tashkilotlar tarmogʻi faoliyat koʻrsatishini taʼminlaydi; d) ham tibbiy yordamni xizmat koʻrsatilayotgan aholiga yaqinlashtirish, ham axborot texnologiyalarini, teletibbiyotni, davolashning klinik protokollarini keng joriy etish hamda yetakchi xorijiy va mahalliy mutaxassislarning tajribasini mintaqaviy tibbiyot muassasalarining tibbiyot xodimlariga berish hisobiga aholiga koʻrsatilayotgan birlamchi, tez, kechiktirib boʻlmaydigan va ixtisoslashtirilgan tibbiy yordamning qulayligi va tezkorligi darajasini oshirish sohasida: axborot texnologiyalari, teletibbiyot, davolashning klinik protokollari keng joriy etilishini hamda yetakchi xorijiy va mahalliy mutaxassislar tajribasi mintaqaviy muassasalarining tibbiyot xodimlariga berilishini taʼminlaydi; barcha darajalarda aholiga shoshilinch, kechiktirib boʻlmaydigan tibbiy yordam koʻrsatish tizimini tashkil etadi va mustahkamlaydi, uni samarali boshqarishni taʼminlaydi; e) dorilar muomalasini davlat tomonidan tartibga solish chora-tadbirlarini amalga oshirish, dori vositalari, tibbiy buyumlar va tibbiy texnikani, shuningdek, Oʻzbekiston Respublikasi hududida qoʻllashga ruxsat berilgan asbob-uskunalarni standartlashtirish va sertifikatlashtirish sohasida: dori-darmon muomalasini davlat tomonidan tartibga solish chora-tadbirlari amalga oshirilishini taʼminlaydi, dori va dezinfeksiya, sanitariya-gigiyena va pardoz-andoz vositalari va tibbiy buyumlar, kuchli taʼsir koʻrsatuvchi va zaharli moddalar, giyohvandlik, psixotrop vositalarni standartlashtiradi va sertifikatlashtiradi, ularni ishlab chiqarish va ulardan foydalanish tartibi ustidan nazorat qiladi; dori, dezinfikatsiya vositalari va tibbiy buyumlarga boʻlgan ehtiyojlarni oʻrganadi, ularga talab va takliflarni ishlab chiqadi; tibbiyot tashkilotlarida dori vositalarini tayinlash, qabul qilish, saqlash va qoʻllash tartibini belgilaydi; z) mahalliy tajribani va eng yaxshi jahon yutuqlarini birga qoʻshish asosida tibbiyot fanini rivojlantirish strategiyasini ishlab chiqish va prognozlashtirish, ilmiy tibbiy tadqiqotlar samaradorligini oshirish, fan, texnika yutuqlarini va ilgʻor tajribani sogʻliqni saqlash amaliyotiga joriy etish, oliy va oʻrta tibbiy taʼlim tizimini rivojlantirish sohasida: mahalliy tajribani va eng yaxshi jahon yutuqlarini birga qoʻshish asosida tibbiyot fanini rivojlantirish strategiyasini ishlab chiqadi va prognozlashtiradi; ilmiy-tibbiy tadqiqotlar rivojlanishini va ularning samaradorligi oshirilishini, fan, texnika yutuqlari va ilgʻor tajriba tibbiyot amaliyotiga joriy etilishini taʼminlaydi; ilmiy tadqiqotlar natijalarini ekspertizadan oʻtkazadi, sogʻliqni saqlashning dolzarb muammolari boʻyicha ilmiy tadqiqotlarga muassasalar, tashkilotlar, shu jumladan Oʻzbekiston Respublikasi Fanlar akademiyasi oldida buyurtmachi boʻladi; sogʻliqni saqlash sohasida xorijiy tajribadan va jahon standartlaridan foydalaniladi; respublikada xalqaro tadbirlar (simpoziumlar, konferensiyalar, koʻrgazmalar va shu kabilar) oʻtkazilishini tashkil etadi; belgilangan tartibda ilmiy, metodik adabiyotlar va ixtisosga oid axborotni chop etadi va Vazirlik boʻlinmalarini taʼminlaydi; i) sogʻliqni saqlash tizimida yagona tashkiliy-metodik rahbarlik qilishni va koʻrsatilayotgan tibbiy xizmatlar sifati nazorat qilinishini taʼminlaydigan zamonaviy, xorijiy amaliyotda sinab koʻrilgan sogʻliqni saqlash tizimini boshqarish usullarini joriy etish sohasida: Vazirlik, uning markaziy apparati va tarkibiy boʻlinmalariga rahbarlik qilish shakllari va ish usullarini takomillashtiradi, sogʻliqni saqlash organlari faoliyatida byurokratizm va korrupsiya holatlariga yoʻl qoʻymaslik choralarini taʼminlaydi, insonning huquqlari, erkinliklari va manfaatlariga rioya etilishini taʼminlaydi; sogʻliqni saqlash organlari xodimlariga yuklangan vazifalar oʻz vaqtida va sifatli bajarilishi uchun ularning masʼuliyatini oshirish tadbirlarini amalga oshiradi va nazorat qiladi; sogʻliqni saqlash tizimida yagona tashkiliy-metodik rahbarlikni va koʻrsatilayotgan tibbiy xizmatlar sifati nazorat qilinishini taʼminlaydigan sogʻliqni saqlash tizimini boshqarishning jahon amaliyotida sinovdan oʻtkazilgan zamonaviy usullarini joriy etadi; Vazirlikka idoraviy mansub muassasalar, tashkilotlar va korxonalarning tuzilmasini takomillashtirish tadbirlarini ishlab chiqadi va amalga oshiradi; joylarda sogʻliqni saqlash mahalliy boshqaruv organlariga metodik rahbarlik qiladi va faoliyatini nazorat qiladi; idoraviy mansub tashkilotlarning tuzilmasi, nizomlari va ustavlarini tasdiqlaydi; sogʻliqni saqlash tizimini rivojlantirishning eng ustuvor yoʻnalishlarida moliyaviy resurslarni jamlash tadbirlarini taʼminlaydi; aholi sogʻligʻini muhofaza qilishga yoʻnaltiriladigan budjet mablagʻlaridan foydalanish samaradorligini oshiradi, maqsadli dasturlarni moliyalashtirish va sogʻliqni saqlashning moddiy-texnika bazasini mustahkamlash uchun budjetdan tashqari mablagʻlarni, xorijiy investitsiyalarni va xalqaro tashkilotlarning mablagʻlarini jalb etadi; Vazirlik tizimida iqtisodiy va moliyaviy ishlarni tashkil etadi, Oʻzbekiston Respublikasi Davlat budjeti mablagʻlari hisobiga amalga oshiriladigan tibbiyot va tibbiy-ijtimoiy tashkilotlarni saqlab turishga xarajatlarni moliyalashtirishni taʼminlaydi, tizim xodimlarining mehnatini normalashtirish va haq toʻlashni tashkil etishni takomillashtirish tadbirlarini oʻtkazadi; idoraviy mansub tashkilotlarda faoliyatni tahlil qiladi va buxgalteriya hisobi va hisoboti yuritilishiga metodik rahbarlik qiladi, budjet mablagʻlaridan maqsadli va samarali foydalanilishi ustidan nazorat qiladi; sogʻliqni saqlash boʻyicha maqsadli dasturlarni moliyalashtirish uchun mablagʻlarni jalb etish ishida davlat, jamoat, xayriya tashkilotlari va jamgʻarmalarning, muassasalar va korxonalarning oʻzaro hamkorligini taʼminlaydi; sogʻliqni saqlashni moliyalashtirish tizimini takomillashtiradi, tibbiyot tashkilotlarining xizmat koʻrsatishning pulli shakllariga va tibbiy sugʻurtani joriy etishga bosqichma-bosqich oʻtishini taʼminlaydi; jismoniy va yuridik shaxslarning Vazirlik faoliyatiga tegishli masalalar boʻyicha murojaatlarini koʻrib chiqadi; qonun hujjatlarida belgilangan tartibda jismoniy va yuridik shaxslarga axborot va maslahat koʻmagi beradi; qonun hujjatlariga muvofiq boshqa funksiyalarni amalga oshiradi. 13. Vazirlik yuklangan vazifalar va funksiyalarni bajarish uchun quyidagi huquqlarga ega: normativ-huquqiy hujjatlar loyihalarini, shuningdek, davlat boshqaruvi organiga yuklangan vazifalar va funksiyalar bajarilishi bilan bogʻliq boshqa hujjatlarni belgilangan tartibda Oʻzbekiston Respublikasi Vazirlar Mahkamasiga yoki Oʻzbekiston Respublikasi Prezidenti Administratsiyasiga kiritish; Vazirlik vakolatiga kiradigan masalalarda davlat va xoʻjalik boshqaruvi organlari, mahalliy davlat hokimiyati organlari faoliyatini belgilangan tartibda muvofiqlashtirish; Vazirlik vakolatiga kiradigan masalalarni hal etish uchun zarur boʻlgan axborotni davlat va xoʻjalik boshqaruvi organlaridan, mahalliy davlat hokimiyati organlaridan belgilangan tartibda soʻrash va olish; hayʼat majlislarida, tashkiliy-huquqiy shakllaridan va idoraviy boʻysunishidan qatʼi nazar, sogʻliqni saqlash tizimi tashkilotlari rahbarlarining Vazirlik vakolatiga taalluqli masalalar boʻyicha axborotlarini eshitish; Oʻzbekiston Respublikasi hududida va qoʻshni davlatlarda sanitariya-epidemiologik vaziyat bilan bogʻliq masalalarni Oʻzbekiston Respublikasi Vazirlar Mahkamasi huzuridagi Respublika favqulodda epidemiyaga qarshi kurashish Komissiyasining koʻrib chiqishi uchun kiritish; Vazirlikning hududiy boʻlinmalaridan va unga idoraviy mansub tashkilotlardan masalalarni tahlil qilish va ishlab chiqish uchun zarur boʻlgan materiallar va maʼlumotlarni, shuningdek, normativ-huquqiy hujjatlar loyihalarini va Vazirlikning markaziy apparatida koʻrib chiqiladigan boshqa hujjatlarni soʻrash va olish; Vazirlikda koʻrib chiqiladigan masalalarni puxta ishlab chiqish, axborot va tahliliy materiallar, shuningdek, normativ-huquqiy hujjatlar va boshqa hujjatlar loyihalarini tayyorlash uchun zarurat boʻlganda Vazirlikning hududiy boʻlinmalari va uning idoraviy mansub tashkilotlarning rahbarlari va vakillarini belgilangan tartibda jalb etish, ushbu maqsadlar uchun ekspert va ishchi guruhlar tashkil etish; Vazirlikning hududiy boʻlinmalaridan va unga idoraviy mansub tashkilotlardan ular tomonidan kiritilgan normativ-huquqiy hujjatlar va boshqa hujjatlar loyihalari puxta ishlanishini talab qilish, zarurat boʻlganda ularni puxta ishlash uchun qaytarish; Vazirlikning hududiy boʻlinmalari va unga idoraviy mansub tashkilotlarning rahbarlari va vakillari ishtirokida yigʻilishlar oʻtkazish; tezlikda hal etishni talab etadigan va Vazirlikka yuklangan vazifalar va funksiyalar bajarilishi bilan bogʻliq masalalar boʻyicha Vazirlikning hududiy boʻlinmalari va unga idoraviy mansub tashkilotlarning rahbarlariga belgilangan tartibda topshiriqlar berish; Vazirlikning tarkibiy boʻlinmalari va unga idoraviy mansub tashkilotlar tomonidan qabul qilingan qonun hujjatlari va boshqa normativ-huquqiy hujjatlar, Oʻzbekiston Respublikasi Prezidenti va Oʻzbekiston Respublikasi Vazirlar Mahkamasining topshiriqlari, shuningdek, Vazirlik va uning rahbariyatining hujjatlari va topshiriqlarini bajarish boʻyicha Vazirlikning tarkibiy boʻlinmalari va unga idoraviy mansub tashkilotlarning faoliyatini belgilangan tartibda oʻrganish va tekshirish; Vazirlik vakolatiga kiradigan masalalar boʻyicha zarur statistika axborotini davlat statistika organlaridan bepul asosda olish; Vazirlik va unga idoraviy mansub tuzilmalarning davlatga tegishli mol-mulkini oʻzining tashkiliy tuzilmasi doirasida bepul foydalanish huquqi bilan bir boʻlinmadan boshqa boʻlinmaga belgilangan tartibda berish; Vazirlik va unga idoraviy mansub tashkilotlar xodimlari tomonidan oʻz sohasida ular faoliyatining asosiy koʻrsatkichlari boʻyicha parametrlar bajarilishini hisobga olgan holda ularni moddiy ragʻbatlantirish tartibi, miqdorlari va shartlarini belgilash; Vazirlik vakolatiga kiradigan masalalar boʻyicha takliflarni koʻrib chiqish uchun Oʻzbekiston Respublikasi Vazirlar Mahkamasiga, davlat va xoʻjalik boshqaruvi organlariga, mahalliy davlat hokimiyati organlariga kiritish; Vazirlik vakolatiga kiradigan masalalar boʻyicha idoralararo tusdagi xalqaro shartnomalarni belgilangan tartibda tuzish; Vazirlik vakolatiga tegishli boʻlgan masalalar boʻyicha xalqaro darajada Oʻzbekiston Respublikasi manfaatlarini belgilangan tartibda ifodalash; noshirlik faoliyatini amalga oshirish; oʻzining yuritishiga tegishli muammolarni hal etishga ilmiy muassasalar, olimlar va mutaxassislarni, shu jumladan xorijiy olimlar va mutaxassislarni shartnoma asosida jalb etish; qonun hujjatlarida belgilangan tartibda tashqi iqtisodiy faoliyatni amalga oshirish hamda bank muassasalarida va boshqa kredit muassasalarida valyuta hisob raqamlariga ega boʻlish; idoraviy mansub tashkilotlarning amaldagi qonun hujjatlari buzilgan holda chiqarilgan buyruqlarini bekor qilish; Vazirlik va Vazirlik tizimiga kiradigan tashkilotlarning moddiy-texnika bazasini yaxshilash choralarini koʻrish; amaldagi qonun hujjatlariga muvofiq Vazirlikning ijtimoiy infratuzilmasini tashkil etish va takomillashtirish. 14. Vazirlik va uning mansabdor shaxslari ularga yuklangan vazifalar va funksiyalarni samarali amalga oshirish uchun javob beradilar. 15. Vazirlikka Oʻzbekiston Respublikasi Oliy Majlisi Qonunchilik palatasi maʼqullaganidan keyin kiritilgan Oʻzbekiston Respublikasining Bosh vaziri taqdimnomasiga binoan Oʻzbekiston Respublikasi Prezidenti tomonidan tasdiqlanadigan va lavozimidan ozod etiladigan vazir boshchilik qiladi. 16. Vazir Oʻzbekiston Respublikasi Prezidenti tomonidan lavozimga tayinlanadigan va lavozimdan ozod etiladigan birinchi oʻrinbosarga va oʻrinbosarlarga ega boʻladi. 17. Vazir: Vazirlik tizimi va idoraviy mansub tashkilotlar faoliyatiga rahbarlik qiladi va Vazirlikka yuklangan vazifalar va funksiyalar bajarilishi uchun shaxsan javob beradi; bir yilda ikki marta Oʻzbekiston Respublikasi Oliy Majlisi Qonunchilik palatasiga oʻz faoliyati toʻgʻrisida axborot beradi; Vazirlikni davlat organlarida va boshqa tashkilotlarda ifodalaydi yoxud Vazirlik nomidan ishonchnomalar va (yoki) vakolatlar beradi; Vazirlik markaziy apparati shtat jadvalini belgilangan xodimlar soni doirasida, shuningdek, Vazirlik markaziy apparati xarajatlar smetasini tasdiqlaydi; Vazirlikka ajratilgan moliyaviy va moddiy vositalarni belgilangan tartibda tasarruf etadi; Markaziy apparatning boʻlinmalari va hududiy boshqarmalari toʻgʻrisidagi nizomni, shuningdek, Vazirlik tizimiga kiradigan tashkilotlarning ustavlari va tuzilmasini belgilangan tartibda tasdiqlaydi; Vazirlik markaziy apparati xodimlarini, tashkilotlarning rahbarlarini qonun hujjatlarida belgilangan tartibda lavozimga tayinlaydi va lavozimdan ozod etadi; Vazirlik vakolatiga kiradigan masalalar boʻyicha qarorlar qabul qiladi, vazirning oʻrinbosarlari, hududiy boshqaruv organlari va Vazirlik tizimiga kiradigan tashkilotlarning boshqa mansabdor shaxslarining vakolatlari, majburiyatlari va javobgarligi darajasini belgilaydi; zarurat boʻlganda markaziy apparat, Vazirlik tizimiga kiradigan hududiy boshqaruv organlari va tashkilotlarning tuzilmasiga xodimlarning belgilangan shtatdagi umumiy soni doirasida oʻzgartirishlar kiritadi; Vazirlik, hududiy boshqaruv organlari va Vazirlik tizimiga kiradigan tashkilotlar xodimlari bajarishi majburiy boʻlgan buyruqlar chiqaradi va koʻrsatmalar beradi; Vazirlik tizimi xodimlarini ragʻbatlantirish va ularning intizomiy javobgarligi toʻgʻrisidagi masalalarni hal etadi, Vazirlik tizimining alohida oʻrnak koʻrsatgan xodimlarini faxriy unvonlar berishga va Oʻzbekiston Respublikasining davlat mukofotlari, shuningdek, boshqa faxriy yorliqlar bilan taqdirlashga va ragʻbatlantirishning boshqa turlariga taqdim etadi; vazir qonun hujjatlariga muvofiq boshqa vakolatlarni ham amalga oshiradi. 18. Vazirning oʻrinbosarlari: Vazirlikning mutasaddilik qilinadigan boʻlinmalariga bevosita rahbarlik qiladilar va ularga biriktirilgan masalalar boʻyicha Vazirlikka yuklangan vazifalar va funksiyalar bajarilishi uchun shaxsan javob beradilar; ularga vazir tomonidan yuklangan boshqa funksiyalarni amalga oshiradilar. 19. Vazirlikda vazir (hayʼat raisi), vazirning birinchi oʻrinbosari, vazirning oʻrinbosarlari va Vazirlikning boshqa vakillaridan iborat tarkibda hayʼat tashkil etiladi. Hayʼatning aʼzolari soni va shaxsiy tarkibi vazirning taqdimnomasiga binoan Oʻzbekiston Respublikasi Vazirlar Mahkamasi tomonidan tasdiqlanadi. Hayʼat quyidagilar bilan bogʻliq masalalarni koʻrib chiqadi: Vazirlik faoliyatining aholi salomatligini saqlash va yaxshilashni, sogʻlom avlodni tarbiyalash uchun shart-sharoitlarni shakllantirishni, profilaktik sogʻliqni saqlashni rivojlantirishni, sogʻlom turmush tarzini keng ommalashtirishni taʼminlovchi davlat siyosatini amalga oshirishni davom ettirish, fuqarolarning aholiga tibbiy-sanitariya xizmati koʻrsatishning davlat tomonidan kafolatlangan darajasida va sifatida malakali tibbiy xizmat olishga boʻlgan konstitutsiyaviy huquqlariga rioya etilishini, aholining koʻrsatiladigan tibbiy xizmatlarning barcha turlaridan teng bahramand boʻlishini taʼminlash boʻyicha ushbu Nizomda belgilangan asosiy yoʻnalishlarni tayyorlash va amalga oshirish; Vazirlik nomenklaturasiga kiradigan lavozimlarga kadrlarni tanlash, joy-joyiga qoʻyish, tayyorlash va qayta tayyorlash; Oʻzbekiston Respublikasi Prezidentining farmonlari, qarorlari va farmoyishlarida, Oʻzbekiston Respublikasi Vazirlar Mahkamasining qarorlari va farmoyishlarida belgilangan vazifalarni amalga oshirish boʻyicha ijro intizomini mustahkamlash, ularning oʻz vaqtida va sifatli amalga oshirilishini taʼminlash uchun Vazirlik rahbarlari va xodimlarining shaxsiy javobgarligini oshirish. Vazirlik tarkibiy boʻlinmalari va sogʻliqni saqlash hududiy organlari, Vazirlik tizimiga kiradigan idoraviy mansub tashkilotlar rahbarlarining hisobotlarini eshitish, qabul qilingan qarorlar ijrosini tekshirish masalalarini, Vazirlikning muhim buyruqlari va boshqa hujjatlari loyihalarini hamda tekshirishlar yakunlarini muhokama qilish. Hayʼat Vazirlik vakolatiga taalluqli boshqa masalalarni ham koʻrib chiqish huquqiga ega. Hayʼat majlisiga Vazirlik vakolatiga kiradigan masalalar boʻyicha boshqa vazirliklar, davlat qoʻmitalari, idoralar, mahalliy davlat hokimiyati organlari, korxonalar, muassasalar, tashkilotlar rahbarlari taklif etilishi mumkin. Hayʼat uning majlisida tarkibining yarmidan koʻpi qatnashgan taqdirda vakolatli boʻladi. Koʻrib chiqilayotgan masalalar boʻyicha qarorlar oddiy koʻpchilik ovoz bilan qabul qilinadi. Hayʼat qarorlari vazirning buyruqlari bilan amalga oshiriladi. Vazir va hayʼat aʼzolari oʻrtasida kelishmovchiliklar paydo boʻlgan taqdirda vazir paydo boʻlgan kelishmovchiliklar toʻgʻrisida Oʻzbekiston Respublikasi Vazirlar Mahkamasiga axborot bergan holda mustaqil ravishda qaror qabul qiladi. Hayʼat aʼzolari ham oʻz fikr-mulohazalarini Oʻzbekiston Respublikasi Vazirlar Mahkamasiga xabar qilishlari mumkin. Hayʼat faoliyati tartibi uning hayʼat tasdiqlaydigan reglamentida belgilanadi. 20. Sogʻliqni saqlashning hududiy organlari oʻz faoliyatini Oʻzbekiston Respublikasi Sogʻliqni saqlash vazirligi tomonidan tasdiqlanadigan nizomlarga muvofiq amalga oshiradi. 21. Sogʻliqni saqlash muammolarini ilmiy tahlil qilish uchun Vazirlikda maslahat-ekspert kengashi tashkil etiladi. Kengash tarkibiga yetakchi olimlar va yuqori malakali mutaxassislar kiradi. Maslahat-ekspert kengashi tarkibi va uning toʻgʻrisidagi nizom vazir tomonidan tasdiqlanadi. 22. Vazirlik xodimlarini moddiy ragʻbatlantirish amaldagi qonun hujjatlariga muvofiq amalga oshiriladi. 23. Vazirlik xodimlarining ish haqi lavozim maoshi, mukofotlar, qoʻshimcha haqlar, ustamalar va qonun hujjatlari nazarda tutilgan boshqa toʻlovlardan iborat boʻladi. 24. Vazirlik xodimlarining lavozim maoshlariga har oylik ustamalar va ragʻbatlantiruvchi tusdagi qoʻshimcha haqlar vazir tomonidan tasdiqlanadigan Vazirlik markaziy apparati xodimlari mehnatiga haq toʻlash, moddiy ragʻbatlantirish va ijtimoiy qoʻllab-quvvatlash tizimi toʻgʻrisidagi nizomga muvofiq toʻlanadi. 25. Mehnatga haq toʻlash fondi budjet muassasalari va tashkilotlari xodimlarini moddiy ragʻbatlantirishning maxsus jamgʻarmasi mablagʻlari va qonun hujjatlarida taqiqlanmagan boshqa mablagʻlar Vazirlik xodimlariga ish haqi toʻlash va ularni moddiy ragʻbatlantirish manbalari hisoblanadi. 26. Vazirlik xodimlarini moddiy ragʻbatlantirishning maxsus jamgʻarmasi toʻgʻrisidagi nizom vazir tomonidan tasdiqlanadi. 27. Vazirlikni qayta tashkil etish va tugatish qonun hujjatlarida belgilangan tartibda amalga oshiriladi. 2. Oʻzbekiston Respublikasi Vazirlar Mahkamasining “Sotib olingan reabilitatsiya texnik vositasi yoki koʻrsatilgan xizmatlar uchun kompensatsiya toʻlash tartibi toʻgʻrisidagi Nizomni tasdiqlash haqida” 2009-yil 17-iyundagi 166-son qaroriga (Oʻzbekiston Respublikasi QT, 2009-y., 6-son, 48-modda) 2-ilovadagi “Moliya vazirligi huzuridagi budjetdan tashqari Pensiya jamgʻarmasi” soʻzlari “Sogʻliqni saqlash vazirligi” soʻzlari bilan almashtirilsin. 3. Vazirlar Mahkamasining 2010-yil 19-fevraldagi 30-son qarori (Oʻzbekiston Respublikasi QT, 2010-y., 2-son, 11-modda) bilan tasdiqlangan Oʻzbekiston Respublikasi Moliya vazirligi huzuridagi budjetdan tashqari Pensiya jamgʻarmasi toʻgʻrisidagi nizomda: a) 1-banddagi “shuningdek tibbiy-mehnat ekspertizasi xizmatlari faoliyatini tashkil etishni” soʻzlari chiqarib tashlansin; b) 2-banddagi “Bosh vazirning birinchi oʻrinbosari — Moliya vaziriga” soʻzlari “Bosh vazirning oʻrinbosariga” soʻzlari bilan almashtirilsin; v) 5-bandda: toʻrtinchi va beshinchi xatboshilar chiqarib tashlansin; oltinchi xatboshi toʻrtinchi xatboshi deb hisoblansin; toʻrtinchi xatboshidagi “Respublika tibbiy ijtimoiy ekspertiza inspeksiyasi, tibbiy-mehnat ekspertizasi xizmatlari” soʻzlari chiqarib tashlansin; g) 7-bandning yettinchi xatboshi quyidagi tahrirda bayon qilinsin: “Oʻzbekiston Respublikasi Sogʻliqni saqlash vazirligining tibbiy-mehnat ekspertizasi xizmatlari bilan birgalikda nogironlikni belgilash monitoringini olib boradi”; d) 8-bandning “d” kichik bandi quyidagi tahrirda bayon qilinsin: “d) Jamgʻarma vakolatiga tegishli masalalar boʻyicha eʼtiroz-daʼvo ishlari oʻtkazilishini tashkil etadi va amalga oshiradi; 26-bandning toʻrtinchi xatboshidagi “Respublika tibbiy-ijtimoiy ekspertiza inspeksiyasi, tibbiy-mehnat ekspertizasi xizmatlari” soʻzlari chiqarib tashlansin; e) 29-bandning ikkinchi va uchinchi xatboshilari chiqarib tashlansin; j) 31-band oʻz kuchini yoʻqotgan deb hisoblansin; z) 33-bandda: uchinchi xatboshidagi “shuningdek Respublika tibbiy-ijtimoiy ekspertiza inspeksiyasi va tibbiy-mehnat ekspertizasi xizmatlari rahbarlari” soʻzlari “Jamgʻarma” soʻzlari bilan almashtirilsin; toʻrtinchi xatboshidagi “shuningdek Respublika tibbiy-ijtimoiy ekspertiza inspeksiyasi va tibbiy-mehnat ekspertizasi xizmatlari” soʻzlari “Jamgʻarma” soʻzlari bilan almashtirilsin; oltinchi xatboshidagi “Qoraqalpogʻiston Respublikasi, viloyatlar va Toshkent shahar bosh tibbiy-mehnat ekspert komissiyalari raislari oʻrinbosarlari” soʻzlari chiqarib tashlansin; yettinchi va sakkizinchi xatboshilar chiqarib tashlansin; toʻqqizinchi — oʻn birinchi xatboshilar tegishli ravishda yettinchi va toʻqqizinchi xatboshilar deb hisoblansin; i) 34-bandning birinchi xatboshidagi “va Respublika tibbiy-ijtimoiy ekspertiza inspeksiyasi” soʻzlari chiqarib tashlansin. 5. Oʻzbekiston Respublikasi Vazirlar Mahkamasining “Nogironlarni tibbiy-ijtimoiy va kasbiy reabilitatsiya qilish samaradorligini yanada oshirish chora-tadbirlari toʻgʻrisida” 2010-yil 23-dekabrdagi 307-son qarorining (Oʻzbekiston Respublikasi QT, 2010-y., 12-son, 71-modda) 3-bandi birinchi xatboshi quyidagi tahrirda bayon qilinsin: “Oʻzbekiston Respublikasi Sogʻliqni saqlash vazirligi:”. 7. Vazirlar Mahkamasining “Xalqaro aviatashuv xizmatlarini amalga oshirishni yanada tartibga solish chora-tadbirlari toʻgʻrisida” 2013-yil 28-iyundagi 189-son qaroriga 2-ilovaning 3 va 5-bandlaridagi “Moliya vazirligi huzuridagi budjetdan tashqari Pensiya jamgʻarmasi” soʻzlari “Sogʻliqni saqlash vazirligi” soʻzlari bilan almashtirilsin. 1. Vazirlar Mahkamasining “Oʻzbekiston Respublikasi sogʻliqni saqlash tizimida boshqarishni takomillashtirish toʻgʻrisida” 1999-yil 14-yanvardagi 18-son qarori. 2. Vazirlar Mahkamasining “Oʻzbekiston Respublikasi Hukumatining ayrim qarorlariga qoʻshimcha va oʻzgartirishlar kiritish toʻgʻrisida” 2002-yil 1-maydagi 150-son qaroriga (Oʻzbekiston Respublikasi QHT, 2002-y., 9-son, 66-modda) ilovaning 10-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” (Oʻzbekiston Respublikasi Prezidentining “Fan va texnologiyalar rivojlanishini muvofiqlashtirish va boshqarishni takomillashtirish chora-tadbirlari toʻgʻrisida” 2006-yil 7-avgustdagi PQ-436-son qarori)” 2006-yil 2-oktabrdagi 207-son qaroriga (Oʻzbekiston Respublikasi Qonunlar toʻplami, 2006-y., 40-son, 396-modda) 1-ilovaning 4-bandi. 5. Vazirlar Mahkamasining “Hududiy sogʻliqni saqlash muassasalarining tashkiliy tuzilmasini va faoliyatini takomillashtirish chora-tadbirlari toʻgʻrisida” 2008-yil 18-martdagi 48-son qarori (Oʻzbekiston Respublikasi QHT, 2008-y., 12-13-son, 72-modda) 1-bandining oltinchi xatboshi, qarorga 5 va 5a-ilovalar. 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” (Oʻzbekiston Respublikasi Prezidentining “Sogʻliqni saqlash tizimini isloh qilishni yanada chuqurlashtirish va uni rivojlantirish Davlat dasturini amalga oshirishning asosiy yoʻnalishlari toʻgʻrisida” 2007-yil 19-sentabrdagi PF-3923-son Farmoni hamda Oʻzbekiston Respublikasi Prezidentining “Respublika tibbiyot muassasalari faoliyatini tashkil etishni takomillashtirish chora-tadbirlari toʻgʻrisida” 2007-yil 2-oktabrdagi PQ-700-son qarori)” 2009-yil 15-iyundagi 164-son qaroriga (Oʻzbekiston Respublikasi QHT, 2009-y., 25-son, 285-modda) ilovaning 1-bandi. 7. Vazirlar Mahkamasining “Oʻzbekiston Respublikasi Hukumatining vazirliklar, davlat qoʻmitalari va idoralar toʻgʻrisidagi nizomlarni tasdiqlash boʻyicha ayrim qarorlariga oʻzgartirish va qoʻshimchalar kiritish haqida” 2010-yil 5-iyundagi 108-son qaroriga (Oʻzbekiston Respublikasi QHT, 2010-y., 23-son, 183-modda) ilovaning 14-bandi. 8. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Vazirlar Mahkamasining “Tibbiy-mehnat ekspertiza xizmati faoliyatini tashkil etishni takomillashtirishga doir qoʻshimcha chora-tadbirlar toʻgʻrisida” 2010-yil 2-sentabrdagi 193-son qarori)” 2010-yil 11-noyabrdagi 250-son qaroriga (Oʻzbekiston Respublikasi QT, 2010-y., 11-son, 59-modda) ilova 5-bandining “b” kichik bandi. 9. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” (Oʻzbekiston Respublikasining “Jismoniy va yuridik shaxslarning murojaatlari toʻgʻrisida” 2014-yil 3-dekabrdagi OʻRQ-378-son Qonuni)” 2015-yil 31-martdagi 74-son qaroriga (Oʻzbekiston Respublikasi QHT, 2015-y., 13-son, 155-modda) ilovaning 1-bandi. 10. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Aholining hojatmand qatlamlarini ijtimoiy qoʻllab-quvvatlash hamda tibbiy-ijtimoiy yordam koʻrsatish tizimini yanada takomillashtirish chora-tadbirlari toʻgʻrisida” 2016-yil 22-fevraldagi PF-4782-son Farmoni hamda Oʻzbekiston Respublikasi Prezidentining “Oʻzbekiston Respublikasi Mehnat vazirligi faoliyatini tashkil etishni takomillashtirish chora-tadbirlari toʻgʻrisida” 2016-yil 24-fevraldagi PQ-2498-son qarori)” 2017-yil 13-martdagi 130-son qaroriga (Oʻzbekiston Respublikasi QHT, 2017-y., 15-son, 249-modda) 1-ilovaning 6-bandi. 11. Vazirlar Mahkamasining “Dori vositalari va farmatsevtika faoliyati toʻgʻrisida”gi Oʻzbekiston Respublikasi Qonuniga oʻzgartish va qoʻshimchalar kiritish haqida” 2016-yil 4-yanvardagi OʻRQ-399-son Oʻzbekiston Respublikasi Qonunini amalga oshirish chora-tadbirlari toʻgʻrisida” 2017-yil 6-apreldagi 185-son qaroriga (Oʻzbekiston Respublikasi QHT, 2017-y., 14-son, 228-modda) 4-ilovaning 2-bandi. 12. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (“Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish, shuningdek ayrim qonun hujjatlarini oʻz kuchini yoʻqotgan deb topish toʻgʻrisida” Oʻzbekiston Respublikasining 2017-yil 13-iyundagi OʻRQ-436-son Qonuni)” 2017-yil 8-sentabrdagi 705-son qaroriga ilovaning 2-bandi.